ইনজামামকে টপকে গেলেন কোহলি
অল্পের জন্য ঘরের মাঠে শচীন টেন্ডুলকারের সবচেয়ে বেশি ওয়ানডে সেঞ্চুরির রেকর্ড ছোঁয়া হলো না বিরাট কোহলির। তবে রোববার বেঙ্গালুরুর এম চিন্নাস্বামী স্টেডিয়ামে অস্ট্রেলিয়ার বিপক্ষে একাধিক নজির গড়েছেন তিনি। 







টিম ইন্ডিয়ার সাবেক অধিনায়ক মহেন্দ্র সিং ধোনির এক জোড়া রেকর্ড ভেঙেছেন কোহলি। পাশাপাশি পাকিস্তানের কিংবদন্তি ইনজামাম-উল হকের একটি রেকর্ড চুরমার করেছেন তিনি।




ওয়ানডে ক্যারিয়ারে সর্বকালের সর্বোচ্চ রান সংগ্রহকারী ক্রিকেটারদের তালিকায় ইনজিকে টপকে গেছেন বিরাট। ৩৭৮ ম্যাচে ৩৫০ ইনিংসে ১১৭৩৯ রান সংগ্রহ করেন পাক কিংবদন্তি। সেখানে ২৪৫ ওয়ানডেতে ২৩৬ ইনিংসে ১১৭৯২ রান করেছেন ভারতীয় অধিনায়ক। বেঙ্গালুরুতে ৮৯ রানের ইনিংস খেলে পাক লিজেন্ডকে সাত নম্বরে ফেলে এ তালিকায় ষষ্ঠ স্থানে উঠে গেছেন তিনি।
১৮৪২৬ রান নিয়ে এ তালিকার শীর্ষে রয়েছেন ভারতীয় ব্যাটিং কিংবদন্তি শচীন। দ্বিতীয় স্থানে আছেন শ্রীলংকার মহাতারকা কুমার সাঙ্গাকারা। ওয়ানডে ক্রিকেটে তার সংগ্রহ ১৪২৩৪ রান। তিন, চার ও পাঁচে রয়েছেন যথাক্রমে অস্ট্রেলিয়ার মহারথী রিকি পন্টিং (১৩৭০৪), লংকান সনাৎ জয়াসুরিয়া (১৩৪৩০) এবং মাহেলা জয়াবর্ধনে (১২৬৫০)।
এ ম্যাচেই সব ফরম্যাট মিলিয়ে ভারতীয় অধিনায়ক হিসেবে সবচেয়ে বেশি রান করার নজির গড়েন কোহলি। তিনি পেছনে ফেলেন ধোনিকে। তিন সংস্করণ মিলিয়ে দলপতি হিসেবে ৩৩০ ইনিংসে ১১২০৭ রান করেন উইকেটরক্ষক-ব্যাটসম্যান।  
এদিন হাফসেঞ্চুরির পর দলনায়ক হিসেবে সব ফরম্যাটে কোহলির ব্যক্তিগত সংগ্রহ দাঁড়ায় ১৯৯ ইনিংসে ১১২০৮ রান। অর্থাৎ মেন ইন ব্লুদের নেতা হিসেবে এখন সবচেয়ে বেশি আন্তর্জাতিক রানের মালিক হন তিনি।
এ ছাড়া অজিদের বিপক্ষেই ক্যাপ্টেন হিসেবে দ্রুততম ৫ হাজার ওয়ানডে রান সংগ্রহকারী হন বিরাট। এর আগে এ রেকর্ডটিও ছিল ধোনির দখলে। বেঙ্গালুরুতে নেতৃত্ব দিতে নেমে ৮৯ ইনিংসে একদিনের ক্রিকেটে ৫ হাজার রান পূর্ণ করেন কোহলি। এর সুবাদে তিনিই এখন দ্রুততম ক্যাপ্টেন যিনি এ মাইলফলক ছুঁলেন।
ধোনি ১২৭ ইনিংসে টিম ইন্ডিয়ার অধিনায়কত্ব করতে নেমে ৫ হাজার রানের ঘরে পৌঁছান। এতদিন সেটিই ছিল রেকর্ড। ক্রিকেটবিশ্বের মোট আটজন তারকা অধিনায়ক হিসেবে মাঠে নেমে ৫ হাজার ওডিআই রান করেন।
তথ্যসূত্র: কলকাতা ২৪

অল্পের জন্য ঘরের মাঠে শচীন টেন্ডুলকারের সবচেয়ে বেশি ওয়ানডে সেঞ্চুরির রেকর্ড ছোঁয়া হলো না বিরাট কোহলির। তবে রোববার বেঙ্গালুরুর এম চিন্নাস্বামী স্টেডিয়ামে অস্ট্রেলিয়ার বিপক্ষে একাধিক নজির গড়েছেন তিনি।